**Anexa nr. 3**

**la Contractul de furnizare a energiei electrice**

 **nr………………………..**

**CONDIŢII GENERALE PENTRU FURNIZAREA ENERGIEI ELECTRICE**

**1. Obiect**

Condițiile generale pentru furnizarea energiei electrice (*CGF*)completează prevederile *Contractului* de furnizare energie electrică încheiat de către *Client* cu *Furnizorul* stabilind cadrul general aplicabil în relațiile dintre *Client*, care are și calitatea de utilizator al rețelei electrice şi S.C. Modern Calor S.A. Botoşani în calitate de *Furnizor* *şi operator de distribuţie (OD)*,în vederea asigurării alimentării cu energie electrică a locurilor de consum ale *Clientului* pe baza *Contractului*.

**2. Dispoziții generale**

În cazul aplicării unei/unor clauze din *Contract* (inclusiv dintre cele prevăzute în *CGF*) care conțin referiri la reglementări / acte normative în vigoare, *Furnizorul* informează *Clientul*, la cererea acestuia, referitor la denumirea reglementărilor / actelor normative în cauză precum și la conținutul aplicabil.

**3. Notificări / Solicitări / Comunicări**

(1) Orice solicitare / comunicare din partea *Clientului* către *Furnizor* se transmite utilizând una din următoarele modalități :

1. prin poștă, pe adresa : S.C. MODERN CALOR S.A. Botoşani, municipiul Botoşani, str. Pacea nr. 43 (clădirea cu nr. de inventar nr. 10141), judeţul Botoşani, cod poştal 710014
2. prin fax la nr. 0231516446
3. prin email, la adresa : office@moderncalor.ro sau relatii.clienti@moderncalor.ro

(2) Informațiile comerciale legate de activitatea de furnizare a energiei electrice prestate de către *Furnizor* pot fi obținute de către *Client* la numărul de telefon 0231537100 sau accesând pagina web a *Furnizorului* www.moderncalor.ro

(3) Sesizările referitoare la deranjamente / întreruperi în alimentarea cu energie electrică se comunică telefonic de către *Client* la numerele 0231535340 sau 0231537100

(4) Orice notificare / comunicare din partea *Furnizorului* către *Client* se transmite la adresa de corespondență / domiciliu / sediu și / sau adresa de e-mail menționate în *Contract*.

**4. Facturare și condiții de plată**

(1) Contravaloarea consumului de energie electrică activă din factura emisă de *Furnizor* se calculează pe baza preţului stabilit prin *Contract*.

(2) Factura pentru energia electrică consumată de *Client* se emite de către *Furnizor* pentru fiecare perioadă de facturare stabilită conform *Contractulu*i. Orice modificare a perioadei de facturare se face prin act adițional la *Contract*.

(3) Energia electrică reactivă se facturează *Clientului* la prețul reglementat aprobat prin ordin al președintelui ANRE, conform reglementărilor în vigoare.

(4) Modificarea modalităților de plată se notifică *Clientului* prin intermediul facturii.

(5) Factura emisă de *Furnizor* poate fi contestată de către *Client* în termen de 10 (zece) zile lucrătoare de la emitere. Contestațiile vor fi rezolvate de *Furnizor* în termenele și condițiile prevăzute de Standardul de performanța pentru activitatea de furnizare a energiei electrice.

**5. Răspunderea contractuală**

(1) În cazul în care *Clientul* achită ȋn termen de 10 (zece) zile de la data scadenței factura emisă de *Furnizor*, acesta nu datorează dobânzi penalizatoare.

(2) Neachitarea facturii de către *Client* în termen de 10 (zece) zile de la data scadenței, conduce la facturarea de către *Furnizor* și plata de către *Client* a unor dobânzi penalizatoare :

1. egale cu nivelul dobânzii datorate pentru neplata la termen a obligațiilor către bugetul de stat, stabilită conform prevederilor actelor normative în vigoare ;
2. datorate începând cu prima zi după data scadenței și până în ziua plății (exclusiv) ;
3. a căror valoare nu poate depăși valoarea facturii.

(2) Dacă sumele datorate de *Client* nu au fost achitate după 30 de zile de la data scadenței, *Furnizorul* transmite *Clientului* un preaviz de deconectare (document distinct de factură). După 15 zile de la data transmiterii preavizului de deconectare, *Furnizorul* poate întrerupe alimentarea cu energie electrică a locurilor de consum care fac obiectul *Contractului*.

(3) Preavizul de deconectare se transmite *Clientului* de către *Furnizor* prin modalitatea utilizată la transmiterea facturii. Transmiterea preavizului prin poştă sau curier se face cu confirmare de primire.

(4) Dacă, după primirea preavizului de deconectare, *Clientul* plătește integral sumele datorate până la data limită prevăzută în preavizul de deconectare, *Clientul* va transmite *Furnizorului* o copie a documentului prin care face dovada plății sumelor pentru care a fost emis preavizul de deconectare, cel mai târziu în ziua lucrătoare următoare celei ȋn care a efectuat plata.

(5) În cazul în care *Clientul* nu efectuează plata integrală a sumelor datorate în termen de 15 zile de la data întreruperii alimentării cu energie electrică, *Furnizorul* are dreptul să rezilieze *Contractul*, urmând să recupereze sumele datorate de *Client* prin intermediul instanțelor judecătorești competente.

(6) Nerespectarea *Contractului* de către *Client* poate avea următoarele consecințe :

1. plata unor dobânzi penalizatoare ;
2. obligația de a constitui garanții financiare ;
3. întreruperea alimentării cu energie electrică ;
4. rezilierea Contractului.

(7) Modificarea clauzelor din *Contract* la inițiativa *Furnizorului* se poate realiza cu notificarea *Clientului* cu cel puțin 30 de zile înainte de data la care modificările ar urma să intre în vigoare. Prin excepție, în cazul în care modificarea clauzelor *Contractului* a fost generată de modificarea valorii tarifelor aprobate / avizate de ANRE, notificarea se consideră efectuată prin înscrierea acestor modificări pe prima factură emisă de *Furnizor* după intrarea în vigoare a respectivei modificări.

(8) În cazul modificării clauzelor contractuale la inițiativa *Furnizorului*, acesta va informa *Clientul* cu privire la dreptul de a denunța *Contractul* sau de a refuza semnarea *Contractului*, în cazul în care nu este de acord cu modificarea clauzelor *Contractului*. Modificările clauzelor contractuale se consideră acceptate de către *Client* în cazul in care acesta nu transmite în termen de 30 zile de la notificarea transmisă de *Furnizor* o notificare privind denunțarea *Contractului* sau refuzul semnării acestuia.

**6. Încetarea Contractului**

(1) *Contractul* încetează în oricare din următoarele situații :

1. la terminarea perioadei de valabilitate a *Contractului* ;
2. prin acordul de voință al părților contractante ;
3. prin denunțarea unilaterală de către *Client*, cu respectarea clauzelor contractuale și ȋn conformitate cu prevederile actelor normative în vigoare ;
4. prin reziliere de către una din părțile contractante, din vina celeilalte părți.

(2) Cu minimum 30 de zile înainte de terminarea perioadei de valabilitate a *Contractului*, *Furnizorul* notifică *Clientului* data încetării acestuia.

(3) *Contractul* poate fi reziliat de *Furnizor*, în următoarele situații :

1. sustragerea de energie electrică de către *Client* ;
2. neplata facturilor, la termenele și în condițiile prevăzute în *Contract* ;
3. refuzul *Clientului* de actualizare a *Contractului* pentru corelarea cu prevederile reglementărilor în vigoare, comunicat *Furnizorului*, de către *Client*, prin oricare din mijloacele prevăzute in *Contract* ;
4. *Clientul* pierde dreptul de folosință (calitatea de deținător / chiriaș / concesionar) al locului / locurilor de consum care fac obiectul *Contractului* ;
5. la locul / locurile de consum care fac obiectul *Contractului* este întreruptă alimentarea cu energie electrică, ca urmare a nerespectării de către *Client* a obligațiilor ce-i revin în baza *Contractului* ;
6. *Clientul* a solicitat sistarea temporară a furnizării energiei electrice la locul / locurile de consum care fac obiectul *Contractului* și după 3 (trei) luni de la finalul perioadei de sistare solicitată, nu a solicitat *Furnizorului* reconectarea sau prelungirea sistării furnizării pe o nouă perioadă ;
7. alte situații prevăzute de actele normative în vigoare.

(4) Rezilierea se face cu un preaviz de minimum 15 zile și doar dacă, în perioada de preaviz, *Clientul* nu a rezolvat neconformitățile care au stat la baza emiterii preavizului.

(5) În termen de maximum 30 de zile de la încetarea *Contractului*, *Furnizorul* are obligația de a transmite *Clientului* factura cu decontul final.

(6) Dacă la încetarea *Contractului*, *Furnizorul* datorează *Clientului* sume rezultate din derularea *Contractului*, acestea se returnează *Clientului* de către *Furnizor* în termen de maximum 15 zile lucrătoare de la emiterea facturii cu decontul final.

**7. Sistarea temporară a furnizării energiei electrice**

(1) *Clientul* poate conveni cu *Furnizorul* sistarea temporară a furnizării energiei electrice, fără denunțarea *Contractului*, pentru o perioadă de minimum o lună și de maximum 12 luni, cu posibilitatea prelungirii ori de cate ori este necesar.

(2) *Clientul* va face în acest sens o solicitare în scris către *Furnizor* cu minimum 10 (zece) zile lucrătoare înainte de data solicitată pentru sistare.

(3) La finalul perioadei de sistare, *Clientul* are obligația să solicite *Furnizorului* reconectarea locului / locurilor de consum sau prelungirea sistării furnizării pe o nouă perioadă, cu cel puțin 10 (zece) zile lucrătoare înainte.

(4) În lipsa solicitării menționate la alin (3), *Furnizorul* prelungește perioada de sistare până la primirea notificării, dar nu mai mult de 3 (trei) luni, moment din care *Furnizorul* are dreptul sa rezilieze *Contractul*.

(5) Pentru perioada în care este sistată furnizarea energiei electrice, *Clientul* nu are obligații de plată aferente activității de furnizare.

**8. Taxe și impozite**

(1) În factura emisă *Clientului*, suplimentar față de contravaloarea consumului de energie electrică calculată pe baza valorii tarifelor stabilite prin *Contract*, se adaugă și contravaloarea certificatelor verzi, a accizei, a TVA precum și a altor taxe și impozite prezente sau viitoare, stabilite în conformitate cu prevederile actelor normative în vigoare.

(2) În cazul apariției unui act normativ de modificare a valorii taxelor / impozitelor prevăzute la lit. a), noile valori se aplică în factură de la data intrării lor în vigoare, cu notificarea *Clientului* prin intermediul facturii.

(3) La data intrării în vigoare a unei noi taxe / unui nou impozit, respectiv la data anularii unei taxe existente / unui impozit existent, modificarea se reflectă în factură de la aceeași dată, cu notificarea *Clientului* prin intermediul facturii.

**9. Drepturi si obligații**

* 1. **Drepturile *Clientului***

(1) Să aibă acces la rețelele electrice de interes public și să consume energie electrică în conformitate cu prevederile *Contractului* ;

(2) Să solicite *Furnizorului* modificarea și / sau completarea prin acte adiționale a *Contractului*, atunci când apar elemente noi care necesită modificarea ori completarea prin act adițional a unor clauze contractuale ;

(3) Să aleagă una sau mai multe modalități de transmitere a facturii, dintre cele puse la dispoziție de către *Furnizor* ;

(4) Să solicite *Furnizorului* modificarea adresei de primire a facturilor / comunicărilor / notificărilor ;

(5) Să beneficieze de mai multe modalități de plată a facturii, puse la dispoziție de *Furnizor* și să utilizeze oricare dintre aceste modalități de plată. Sistemele de plată anticipată trebuie să fie echitabile și să reflecte în mod adecvat consumul probabil ;

(6) Să solicite *Furnizorului*, și să primească de la acesta în mod gratuit, explicații privind valorile facturate ;

(7) Să schimbe furnizorul de energie electrică în condițiile prevăzute de reglementările în vigoare ;

(8) Să solicite acceptul *Furnizorului* pentru reeșalonarea la plata a sumelor datorate, pentru care a primit preaviz de deconectare ;

(9) Să beneficieze, la cerere, de plata în mai multe rate a contravalorii consumului de energie electrică recalculat ca urmare a înregistrării unui consum măsurat mai mic decât cel real, în cazul în care recalcularea nu a fost efectuată din culpa sa ;

(10) Să solicite *Furnizorului* datele de consum proprii ;

(11) Să supună soluționării ANRE divergențele rezultate între părți din derularea Contractului, în baza procedurii specifice emise de ANRE ;

(12) Să fie anunțat, conform prevederilor Regulamentului de furnizare a energiei electrice la clienții finali, asupra întreruperilor în alimentare programate ;

(13) Să informeze și să fie informat cu privire la întreruperile în alimentarea cu energie electrică, precum și cu privire la orice alte probleme care vizează activitatea de furnizare a energiei electrice la locurile de consum care fac obiectul *Contractului*, în conformitate cu prevederile Standardului de performanță pentru activitatea de furnizare a energiei electrice și ale Standardului de performanță pentru serviciul de distribuție a energiei electrice.

* 1. **Obligațiile *Clientului***

(1) Să respecte clauzele *Contractului* precum și obligațiile legale care îi revin în calitate de utilizator al rețelei electrice ;

(2) Să comunice în scris *Furnizorului*, în termen de 30 de zile, orice modificare a elementelor care au stat la baza încheierii *Contractului* ;

(3) Să sesizeze imediat *Furnizorul* în legătură cu orice defecțiune pe care o constată în funcționarea grupurilor de măsurare de la locurile de consum care fac obiectul *Contractului* ;

(4) Să achite contravaloarea serviciilor de înlocuire și verificare metrologică a grupurilor de măsurare, dacă aceste servicii au fost efectuate din culpa sau la cererea sa ;

(5) Să achite contravaloarea consumului de energie electrică recalculat pentru o perioadă anterioară stabilită conform reglementărilor în vigoare, atunci când se constată înregistrarea eronată a consumului de energie electrică ;

(6) *Clientul* noncasnic cu o putere aprobată prin avizul tehnic de racordare / certificatul de racordare de cel puțin 1 MVA trebuie să transmită *Furnizorului* prognoze orare de consum, conform prevederilor reglementarilor în vigoare ;

(7) *Clientul* noncasnic trebuie să asigure prin soluții proprii, tehnologice și / sau energetice, evitarea unor efecte deosebite la întreruperea alimentării cu energie electrică ;

(8) Pentru exploatarea sigură și economică a instalațiilor electrice proprii în cazul funcționării automaticii din instalațiile *Furnizorului*, *Clientul* noncasnic trebuie să ia măsurile necesare din punct de vedere al schemelor interne de alimentare a instalațiilor și echipamentelor tehnologice, inclusiv din punct de vedere al instalațiilor de protecție și automatizare, în vederea asigurării funcționării receptoarelor importante.

* 1. **Drepturile *Furnizorului***

(1) Să inițieze modificarea și / sau completarea prin acte adiționale a *Contractului*, atunci când apar elemente noi care necesită modificarea ori completarea prin act adițional a unor clauze contractuale ;

(2) Să factureze consumul recalculat de energie electrică pentru o perioadă anterioară, atunci când se constată înregistrarea eronată a consumului de energie electrică la locul / locurile de consum care fac obiectul *Contractului*.

* 1. **Obligațiile *Furnizorului***

(1) Să dețină licenţă pentru exploatarea comercială a capacităţilor de producere a energiei electrice şi termice în cogenerare cu drepturi complementare pentru activitatea de furnizare şi distribuţie pentru consumatorii finali alimentaţi direct din barele centralei şi / sau licență pentru furnizarea de energie electrică și să respecte prevederile acesteia ;

(2) Să respecte clauzele *Contractului*, prevederile Standardului de performanță pentru activitatea de furnizare a energiei electrice, precum și orice alte reglementări în vigoare aplicabile ;

(3) Să asigure indicatorii de performanță privind calitatea comercială a serviciilor prestate *Clientului* în baza *Contractului*, conform prevederilor Standardului de performanță pentru activitatea de furnizare a energiei electrice ;

(4) Să factureze *Clientului* energia electrică consumată la preţurile stabilite prin *Contract* ;

(5) Să furnizeze *Clientului*, la cererea acestuia, informații privind istoricul de consum pe ultimele 12 luni calendaristice ;

(6) Să pună la dispoziția *Clientului*, la cererea acestuia, informații privind sumele de bani aferente facturilor emise în ultimul an calendaristic ;

(7 Să pună la dispoziția *Clientului*, cel puțin o dată pe an, într-o anexă la factură, date comparative privind consumul actual de energie electrică al *Clientului* și consumul din anul anterior precum și datele de contact ale unor instituții cu atribuții în domeniul îmbunătățirii eficienței energetice ;

(8) Să investigheze reclamațiile primite de la *Client* referitoare la calitatea serviciilor prestate în baza *Contractului* ;

(9) Să notifice *Clientul*, prin intermediul facturii, cu privire la modificarea valorii tarifelor prevăzute în *Contract* ca urmare a intrării în vigoare a unui nou ordin / aviz emis de ANRE precum și cu privire la orice altă modificare a condițiilor contractuale care nu necesită încheierea unui act adițional la *Contract* ;

(10) Să pună la dispoziția *Clientului* mai multe modalități de plată a facturilor, dintre care, cel puțin una gratuită (încasare fără comision de plată) ;

(11) Să asigure transmiterea facturilor la *Client* cu cel puțin 5 (cinci) zile înaintea datei scadenței ;

(12) Să pună la dispoziția *Clientului* informații cu privire la drepturile de care beneficiază, reglementările / actele normative în vigoare aplicabile, căile de soluționare a litigiilor / plângerilor ;

(13) Să pună la dispoziția *Clientului* numărul de telefon pentru clienți (cu funcționare minim 8 ore în zilele lucrătoare) precum și următoarele informații cu privire la punctele unice de contact : adresa, numărul de telefon, adresa de e-mail, pagina de internet ;

(14) Să informeze *Clientul* cu privire la orice modificare a numărului de telefon pentru clienți și a programului de funcționare a acestuia, precum și asupra numărului de telefon pentru preluarea reclamațiilor privind deranjamentele ;

(15) Să verifice în cel mai scurt timp situațiile deosebite sesizate de *Client* și să răspundă în termenul legal la toate solicitările / sesizările / reclamațiile / plângerile scrise ale acestuia, conform prevederilor Standardului de performanță pentru activitatea de furnizare a energiei electrice ;

(16) Să nu utilizeze datele personale ale *Clientului* în scop de marketing sau să le cedeze către terți fără notificarea prealabilă și obținerea acordului acestuia ;

**10. Întreruperea alimentării cu energie electrică**

(1) *Furnizorul* poate întrerupe alimentarea cu energie electrică a locului / locurilor de consum care fac obiectul *Contractului*, cu un preaviz de deconectare de cel puțin 15 zile, în următoarele situații :

1. neplata facturilor emise de *Furnizor* conform prevederilor *Contractului* ;
2. neconstituirea de către *Client* a garanțiilor financiare solicitate de *Furnizor* conform *Contractului* și reglementarilor in vigoare.

(2) După întreruperea alimentării cu energie electrică pentru neplata facturilor, reluarea alimentării la locul / locurile de consum care fac obiectul *Contractului* se realizează în cel târziu 2 (două) zile lucrătoare de la data la care *Furnizorul* a primit de la *Client* dovada efectuării plătii integrale a facturilor restante şi a dobânzilor penalizatoare, precum și dovada constituirii garanțiilor financiare solicitate conform prevederilor *Contractului* și reglementărilor în vigoare.

**11. Garanții financiare**

(1) La solicitarea *Furnizorului*, *Clientul* trebuie să constituie garanții financiare în următoarele situații:

1. constatarea *Furnizorului* referitor la acțiuni ale *Clientului* în scopul denaturării indicațiilor grupurilor de măsurare ;
2. neplata de către *Client* a facturilor emise de *Furnizor* conform prevederilor *Contractului* ;
3. *Clientul* nu este proprietarul locului / locurilor de consum sau este un *Client* temporar (durata de existenţă mai mică de 6 luni).

(2) Principalele tipuri de garanţii financiare care se pot utiliza sunt :

 a) depozit bancar de tip escrow, deschis în favoarea *Furnizorului* ;

 b) scrisoare de garanţie de plată emisă de o bancă în favoarea *Furnizorului* ;

 c) asigurare de pierdere financiară pentru acoperirea riscului de neplată, emisă în favoarea *Furnizorului* ;

 d) alte forme legale de garanţie propuse de *Furnizor* şi acceptate de *Client*.

(3) Clientul are dreptul să opteze asupra formei în care este constituită garanţia, dintre tipurile de garanţii prevăzute la alin (2) ;

(4) Nivelul garanţiei financiare va acoperi consumul realizat sau estimat de către părţi, pe durata a 3 (trei) luni. Valoarea garanţiei financiare se actualizează anual pe baza consumului mediu lunar al anului precedent şi al preţurilor valabile la data actualizării ;

(5) Garanţia financiară devine exigibilă în cazul în care *Clientul* nu achită facturile restante în termen de 15 zile de la întreruperea alimentării cu energie electrică ;

(6) În cazul încetării *Contractului*, suma care se restituie *Clientului* se stabilește scăzând din valoarea garanției toate debitele pe care *Clientul* le are față de *Furnizor*. Termenul de restituire este de 5 (cinci) zile de la solicitarea *Clientului* ;

(7) Refuzul constituirii garanțiilor financiare conform prevederilor *Contractului* și reglementarilor in vigoare dă dreptul *Furnizorului* să întrerupă alimentarea cu energie electrică la locul / locurile de consum care fac obiectul *Contractului*.

**12. Despăgubiri / Compensații**

(1) *Clientul* are dreptul să primească despăgubiri de la *Furnizor*, în cazul în care acesta întrerupe alimentarea cu energie electrică la locul / locurile de consum care fac obiectul *Contractului*, ca urmare a unei solicitării nejustificate a *Furnizorului* ;

(2) În situația în care, pentru aceeași întrerupere, *Clientul* este îndreptățit să primească și o compensație conform prevederilor standardelor de performanță și o despăgubire, el va primi fie despăgubirea, fie compensația, respectiv pe cea care are valoarea cea mai mare ;

(3) *Clientul* noncasnic plătește despăgubiri *Furnizorului* pentru daunele materiale dovedite produse acestuia, inclusiv pentru daunele produse altor utilizatori racordați la aceeași rețea, ca urmare a funcționării necorespunzătoare a echipamentelor sau a instalațiilor proprii ori a manevrelor executate de personalul propriu ;

(4) *Clientul* are dreptul să solicite *Furnizorului* compensații pentru nerespectarea de către acesta a indicatorilor de calitate prevăzuți în Standardul de performanță pentru activitatea de furnizare a energiei electrice ;

(5) Despăgubirile / compensațiile solicitate de *Client* se plătesc de către *Furnizor* dacă, în urma investigației efectuate de către *Furnizor* se constată existența prejudiciului și culpa acestuia.

**Furnizor Client**

**S.C. MODERN CALOR S.A.**

 **BOTOŞANI**